สมศักดิ์ ยอมรับ การตัดสินใจนายกฯ ปรับครม.ยัน ไม่มีป่วน หากพลิกโผ
นายสมศักดิ์ เทพสุทิน รมว.ยุติธรรม พร้อมรับการตัดสินใจนายกฯ เรื่องปรับครม. ยัน เดินหน้าทำงานต่อ ไม่มีป่วนให้ประชาชนสับสน เผย ไม่แน่ใจ พปชร. จะเป็นพลังอยู่หรือไม่ ย้ำ ไม่มีกลุ่มสามมิตรแล้ววันที่ 22 ก.ค. นายสมศักดิ์ เทพสุทิน รมว.ยุติธรรม กล่าวในฐานะรองหัวหน้าพรรคพลังประชารัฐและแกนนำกลุ่มสามมิตร ถึงกรณีที่โผคณะรัฐมนตรี (ครม.) พลิกนาทีสุดท้ายและปรากฏว่า นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และนายอนุชา นาคาศัย เลขาธิการพรรคพลังประชารัฐ ไม่ได้ตำแหน่งตามที่ต้องการ ว่า เรื่องตำแหน่งรัฐมนตรี เป็นเรื่องที่พูดคุยกันภายในพรรค เมื่อได้ข้อยุติก็ส่งเรื่องให้คณะกรรมการบริหารพรรค และ พล.อ.ประวิตร วงษ์สุวรรณ ในฐานะหัวหน้าพรรค เพื่อเสนอนายกรัฐมนตรี จึงไม่ทราบว่า จะมีการเปลี่ยนแปลงหรือไม่ เพราะหากเปลี่ยนแปลงนายกรัฐมนตรี คงแจ้งมาทางหัวหน้าพรรค และจนถึงขณะนี้ตนยังไม่ได้พบ พล.อ.ประวิตร จึงยังไม่มีข้อมูลใหม่ และไม่อยากให้คาดเดาเพราะคิดว่า ประเทศชาติต้องเดินหน้าต่อ ประชาชนกำลังรอการแก้ไขปัญหา พร้อมยืนยันว่า ขณะนี้ไม่มีกลุ่มสามมิตรแล้ว ที่สำคัญเมื่อพูดคุยกันแล้ว ก็ขึ้นอยู่กับหัวหน้าพรรค หรือหากจะมีการเปลี่ยนแปลงอะไร ก็ให้สิทธิ์หัวหน้าพรรคพวกตนไม่เคยมีปัญหา ทำงานกันต่อไป และถือเป็นเรื่องของพรรคที่จะพิจารณาว่า พรรคพลังประชารัฐยังเป็นพลังหรือไม่ ซึ่งถือเป็นหน้าที่ของแต่ทุกคนที่มีอยู่ ซึ่งพวกตนได้ทำตามหน้าที่ของตัวเองครบถ้วนแล้ว จึงไม่อยากคิดมาก เพราะหากคิดมาก ก็คงนอนไม่หลับ ผมก็นอนไม่หลับ นายสมศักดิ์ กล่าวส่วนจะห่วงรัฐมนตรีในกลุ่ม ที่ไม่ได้ตำแหน่งตามคาดหวัง นายสมศักดิ์ กล่าวว่า เป็นเรื่องส่วนตัวอย่าพูดถึง เนื่องจากเป็นสิ่งไม่ดี ประชาชนรอดูเราอยู่ อย่าให้สับสนหรือเป็นประเด็น เพราะขณะนี้เรื่องทุกอย่างอยู่ที่หัวหน้าพรรค เรื่องรายละเอียดอื่นๆ คงไม่ใช่หน้าที่ ที่จะมาทำให้เกิดความวุ่นวาย
นายสมศักดิ์ เทพสุทิน รมว.ยุติธรรม พร้อมรับการตัดสินใจนายกฯ เรื่องปรับครม. ยัน เดินหน้าทำงานต่อ ไม่มีป่วนให้ประชาชนสับสน เผย ไม่แน่ใจ พปชร. จะเป็นพลังอยู่หรือไม่ ย้ำ ไม่มีกลุ่มสามมิตรแล้ว 
ปรับครม.,สมศักดิ์ เทพสุทิน,รมว.ยุติธรรม,พลังประชารัฐ,สุริยะ จึงรุ่งเรืองกิจ,ข่าวทั่วไป